|  |  |
| --- | --- |
| ZSIBORÁS GÁBORföldtudományi szak - geológus szakirányBSc, 3. félévEötvös Loránd TudományegyetemTermészettudományi Kar |  |

Témavezető:

|  |
| --- |
| Görög Ágnesegyetemi docens, ELTE TTK |

A bakonycsernyei alsó-bajoci rétegsor foraminifera faunájának vizsgálata

Az általam vizsgált mikropaleontológiai anyag a klasszikus bakonycsernyei Tűzköves-árok közelében található Evanics és Dunai által feltárt új rétegsorból származik, amit az ammoniteszek alapján jól lehetett párhuzamosítani a klasszikus rétegsorral, zóna és szubzóna szintjén is. A vizsgált rétegsor az alsó-bajoci Sonninia sowerbyi ammonitesz zónába sorolható be. Vizsgálataim céljául az új feltárás foraminifera faunájának taxonómiai feldolgozását és ökológiai értékelését tűztem ki.

A vizsgálatokhoz a 3 m vastag rétegsorból 14 minta került begyűjtésre, melyekből kőzet-vékonycsiszolatok készültek, illetve a példányok kinyerése tömény ecetsavas oldással. A vizsgált anyagban a Bositrák domináltak, egyéb ősmaradvány-tartalma alacsony, zömében radioláriákból és rossz megtartású foraminiferákból áll. Mintánként ~300 példány kiválogattam ki. 30 taxont írtam le, 14 genus 21 faját határoztam meg, melyekről taxonómiai leírást adtam. Vizsgálataim alapján elmondható, hogy a foraminifera fauna szegényes, egyveretű és kis diverzitású. A leggyakoribbak a Spirillina-félék (akár 90%). A Lagena-félék közül a Lenticulina- és Nodosaria-félék a leggyakoribbak, kevés Vaginulina, Eoguttulina és Bullopora is előfordult. Az agglutinált formák alárendeltek. A taxonok korbeli elterjedése tág, csak a bajocira jellemző faj nem került elő. A nemzetségeket morfotípusokba sorolása, és a mikrofácies vizsgálatok alapján az egykori ülepedési környezet egy nyílt óceáni, a sekély batiális régióban elhelyezkedő mikrobás gyeppel fedett aljzat lehetett, amely fokozatosan mélyebbre került.

Más faunákkal való összehasonlítás az adatok hiánya miatt korlátozott. A bakonycsernyei együttes a legnagyobb hasonlóságot a szicíliai Pozzo del Ragusa rétegsoráéval mutatja. Korábban ez volt az egyetlen a Tethys medencéjéből leírt kora-bajoci foraminifera fauna. A hazai bajoci faunákkal összevetve a késő-bajoci som-hegyivel a Spirillina-félék dominanciájában mutat hasonlóságot, de annál lényegesen szegényebb és rosszabb megtartású, és nem jelennek meg a plankton formák. A mecseki Hidasi-völgy bajoci együtteseiből ugyancsak hiányoznak a plankton foraminiferák, itt a Spirillinák szerepe alárendeltebb és a Lagenidaek (Lenticulinák) dominálnak. A plankton foraminiferák hiánya, nem evolúciós okokra, hanem az mélyebb leülepedési környezettel magyarázható, az aragonitvázak visszaoldódtak.

A bakonycsernyei foraminifera fauna új adatokat szolgáltatott a Tethys medencéjének élővilágáról és az üledékképződési környezetről.